Makedonija je u četvrtak zatražila od Grčke da prizna “novu realnost” u zemlji i podrži njezina nastojanja da se pridruži Europskoj uniji i NATO-u, za što dvije zemlje trebaju riješiti spor oko imena Makedonije. Grčka je uložila veto na pokušaje Makedonije da se priključi euroatlantskim integracijama zbog dugogodišnjeg spora oko naziva te zemlje.

Atena smatra da ime Makedonija podrazumijeva teritorijalne pretenzije nad istoimenom grčkom sjevernom regijom. Pristala je samo na ime Bivša Jugoslavenska Republika Makedonija. Spor traje već 26 godina. No nova makedonska vlada premijera Zorana Zaeva, koja je stupila na dužnost u svibnju, obećala je ubrzati postupak ulaska u EU i NATO, a preduvjet za to su dobrosusjedski odnosi.

Sastanak grčkog i makedonskog ministra

Kako bi dokazala dobru volju, ovaj je mjesec sklopila sporazum o prijateljstvu s Bugarskom koji bi trebao prekinuti višegodišnje diplomatske trzavice. “Nadamo se da će Grčka priznati novu realnost u Makedoniji i našu iskrenu želju da budemo prijatelji. Očekujemo i nadamo se pomoći i potpori u europskim integracijama”, rekao je makedonski ministar vanjskih poslova Nikola Dimitrov nakon sastanka s grčkim kolegom Nikosom Kotziasom.

To je bio njihov drugi sastanak od svibnja. “Razgovarali smo o procesu, kako napreduje, metodama i modalitetima, ali i o tome koji su doista interesi i razlozi za zabrinutost na obje strane”, dodao je. Kotzias je rekao da će Grčka podržati nastojanja Makedonije da uđe u EU i NATO, ali samo ako ispuni uvjete za članstvo. Nije ulazio u pojedinosti.